《观高邮寺壁曹仁熙画水》
宋代·张表臣

曹生画手信有神，毫端风雨生奫沄。
波涛不合来翻屋，鲛鳄何须欲噬人。
汤汤此水势方割，阳侯郁怒冯夷搏。
鼍掷鲸呿海岳惊，雾塞云昏光景薄。
开元将军爱骅骝，拳奇灭没隘九州。
时危此物岂易得，写此尚可销人忧。
末有乃孙画乃水，逋客见之心欲死。
雷奔电击走中原，鱼怖龙愁宁忍视。
先生道眼高崑崙，聊将妙语破迷津。
中流险绝待舟楫，四海浩荡须经纶。
我生甘作淮海客，身脱垂涎头雪白。
惊心未定畏漰湍，欲觅平波泛家宅。
此身端的老江湖，雨笠烟蓑是所图。
他年但饱扬州米，今日宁论甓社珠。

作者简介：[约公元一一二六年前后在世]字正民，里居及生卒年均不详，约北宋末前后在世。